নিরাপত্তা ঢিলেঢালা, সতর্কতার বালাই নেই। সঙ্গে জঙ্গি মোকাবিলায় অযোগ্যতা। এ সব কারণে আগাম হুঁশিয়ারি সত্ত্বেও পঞ্জাবের পঠানকোট বায়ুসেনা ঘাঁটিতে জঙ্গি হামলা প্রতিরোধ করা যায়নি বলে আজ রিপোর্ট দিল অভ্যন্তরীণ নিরাপত্তা বিষয়ক সংসদীয় স্থায়ী কমিটি। পাশাপাশি, হামলার পরেও ওই ঘাঁটির নিরাপত্তা বাড়ানো হয়নি বলে কেন্দ্রীয় সরকারের সমালোচনা করেছে ৩১ জনের ওই কমিটি। প্রসঙ্গত, কমিটির চেয়ারম্যান রাজ্যসভায় কংগ্রেস সাংসদ প্রদীপ ভট্টাচার্য।
গত জানুয়ারিতে বায়ুসেনা ঘাঁটিতে হামলায় নিহত হন সাতজন জওয়ান। লড়াই চলেছিল তিনদিন ধরে। কমিটির রিপোর্টে বলা হয়েছে, ‘ভারতে সন্ত্রাস দমন এবং অভ্যন্তরীণ নিরাপত্তা ব্যবস্থায় বড়সড় গলদ রয়েছে। জরুরি পরিস্থিতিতে সন্ত্রাস মোকাবিলার ক্ষেত্রে নিরাপত্তা সংস্থাগুলি একেবারেই তৈরি নয়।’  রিপোর্টে সাফ বলা হয়েছে, ‘ঘাঁটির প্রাচীর ঘিরে ২৪ ঘণ্টার প্রহরা নেই। বায়ুসেনা ঘাঁটির বাইরে এবং ভিতরে ঘন জঙ্গল রয়েছে। তা পরিষ্কার করা হয়নি। ফলে জঙ্গিদের লুকিয়ে থাকার সুবর্ণ সুযোগ তৈরি করে দেওয়া হয়েছে।’ 
প্রদীপ আজ একটি চ্যানেলকে বলেন, ‘‘আগাম হুঁশিয়ারি পাওয়ার পরে কেন্দ্র সতর্ক হলে জঙ্গি নাশকতা এড়ানো যেত। আর হামলার পরেও বায়ুসেনা ঘাঁটির নিরাপত্তা বাড়ানো হয়নি।’’ রিপোর্টেও বলা হয়েছে, ‘এভাবে চললে আবার বড়সড় নাশকতার জন্য তৈরি থাকতে হবে।’ 
রিপোর্টে পঞ্জাব পুলিশের ভূমিকা নিয়েও সন্দেহ প্রকাশ করা হয়েছে। কমিটির মতে, পঠানকোটের পুলিশ সুপার সলবেন্দ্র সিংহকে অপহরণ করলেও কেন তাঁকে ছেড়ে দিল জঙ্গিরা? কেনই বা সলবেন্দ্র এবং তাঁর বন্ধুদের ফোন জঙ্গি নাশকতায় ব্যবহার করা হল, তা নিয়ে প্রশ্ন থেকেই যাচ্ছে।
তবে বায়ুসেনা ঘাঁটিতে পাক জঙ্গি সংগঠন জইশ-এ-মহম্মদই যে হামলা চালিয়েছিল তা নিয়ে নিশ্চিত সংসদীয় কমিটি। রিপোর্টে বলা হয়েছে, ‘পাক প্রশাসনের মদত ছাড়া জঙ্গিদের সীমান্ত পেরিয়ে ভারতে ঢোকা সম্ভব নয়।’ তদন্তের স্বার্থে ভারত এবং পাকিস্তানের তদন্তকারীদের একসঙ্গে কাজ করার সুপারিশ করা হয়েছে রিপোর্টে। যদিও পাক তদন্তকারী দল গত মাসে ভারতে ঘুরে গেলেও ইসলামাবাদ ভারতীয় তদন্তকারীদের সে দেশে যাওয়ার ছাড়পত্র দেয়নি।